8M: 8 dones sense límit
08 de març de 2024

Xirivella ha llançat la campanya ‘Dones sense límit’ per a, mitjançant l'exemple de huit dones de la localitat, visibilitzar la seua aportació a una societat millor, més igualitària i justa. Es tracta de 8 dones locals que han destacat en diferents àmbits: comissaria nacional, empresàries emprenedores, en l'àmbit esportiu, àmbit educatiu, àmbit científic, àmbit festiu, àmbit reivindicatiu i en el polític.

“Les noves generacions necessiten referents actuals en càrrecs de responsabilitat i llocs directius. Per això crec que accions com la campanya que hem dissenyat és una manera de visibilitzar-nos i acostar aqueixos referents actuals a les generacions i demostrar que som moltes dones les que ens alcem cada matí a exercir este tipus de responsabilitats i que elles també poden arribar on vulguen”, afirma Paqui Bartual, alcaldessa de Xirivella.

Protagonitzen aquesta primera edició de ‘Dones sense límit’: Gema Calero Parra, directora del CEIP Miguel de Cervantes; Carmen García Albero, feminista, fundadora i presidenta de Dones en Acció; Nieves Clemente Peris, comerciant, emprenedora i artesana; Carmen Gómez Martínez, presidenta de la Falla València-Teodoro Llorente-Elcano; Cristina Arjona Pérez-Camino, comissària de la Policia Nacional de Xirivella-Alaquàs-Aldaia; Encarna Espí Calatayud, precursora del futbol femení, va formar part de la selecció de la Comunitat Valenciana, i actualment és entrenadora; Pilar Sánchez Rivero, enginyera química i promotora científica; i Paqui Bartual Bermell, primera dona alcaldessa de Xirivella.

Divendres passat, durant el concert del Centre Instructiu Musical de Xirivella amb motiu del 8M, se'ls va fer un homenatge a les protagonistes i durant aquesta setmana l'Ajuntament està publicant en les seues xarxes socials una entrevista amb cadascuna d'elles, parlant de la seua trajectòria, del paper de la dona en diversos àmbits de la societat, d'igualtat… La campanya tindrà continuïtat els pròxims anys i ja s'està dissenyant la fórmula perquè siga la ciutadania qui presente les seues propostes de dones per a protagonitzar aquesta campanya.

‘Dones sense límit’ forma part de la programació del 8M, que va començar el passat 29 de febrer amb una taula redona sobre protecció a les víctimes de la violència masclista i que acabarà el 27 de març amb un videofórum. Quasi un mes d'activitats amb concursos de fotografia per a joves, activitats en els centres educatius, concerts de música, exposicions, actuacions, cinema, xarrades…